Document ID: 32005R0105

32005R0105
L 020/9
SLUŽBENI LIST EUROPSKE UNIJE
UREDBA KOMISIJE (EZ) br. 105/2005
od 17. studenoga 2004.
o izmjeni Uredbe Vijeća (EZ) br. 1420/1999 i Uredbe (EZ) br. 1547/1999 u pogledu pošiljaka određenih vrsta otpada u Kinu i Saudijsku Arabiju
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 259/93 od 1. veljače 1993. o nadzoru i kontroli pošiljaka otpada koje se otpremaju unutar Europske zajednice, ulaze u nju ili iz nje izlaze (1), a posebno njezin članak 17. stavak 3.,
uzimajući u obzir Uredbu Vijeća (EZ) br. 1420/1999 od 29. travnja 1999. o utvrđivanju jedinstvenih pravila i postupaka koji vrijede za otpremu pošiljaka određenih vrsta otpada u određene zemlje koje nisu članice OECD-a (2), a posebno njezin članak 3. stavak 5.,
budući da:
(1)
4. kolovoza 2003. Predsjedništvo za meteorologiju i okoliš Ministarstva obrane i zrakoplovstva Kraljevine Saudijske Arabije uputilo je zahtjev Europskoj komisiji da se na materijal GH 014 „otpad, strugotine i otpaci od poliuretanske pjene koji ne sadrže klorofluorougljike” primjenjuju uobičajene komercijalne operacije (postupak s otpadom sa „Zelenog popisa”).
(2)
13. svibnja 2004. Misija Narodne Republike Kine uputila je Europskoj komisiji zahtjev za izmjenu popisa vrsta otpada u Prilogu D Uredbi Komisije (EZ) br. 1547/1999 (3) koje su dozvoljene bez primjene postupaka kontrole koji se utvrđuju Uredbom Vijeća (EEZ) br. 259/93. Taj izmijenjeni popis podliježe, kao i prije, dodatnim postupcima inspekcijskog nadzora prije isporuke za koje su odgovorna kineska nadležna tijela.
(3)
U skladu s člankom 17. stavkom 3. Uredbe (EEZ) br. 259/93, Odbor koji je osnovan na temelju članka 18. Direktive Vijeća 75/442/EEZ od 15. srpnja 1975. o otpadu (4), obaviješten je o službenom zahtjevu Saudijske Arabije 2. travnja 2004. i Kine 18. svibnja 2004.
(4)
Kako bi se uzela u obzir novonastala situacija u tim zemljama, istodobno je potrebno izmijeniti Uredbu (EZ) br. 1420/1999 i Uredbu (EZ) br. 1547/1999.
(5)
Mjere predviđene ovom Uredbom u skladu su s mišljenjem Odbora osnovanog na temelju članka 18. Direktive 75/442/EEZ,
DONIJELA JE OVU UREDBU:
Članak 1.
Prilog D Uredbi (EZ) br. 1547/1999 izmjenjuje se kako je navedeno u Prilogu I. ovoj Uredbi.
Članak 2.
Prilog A Uredbi (EZ) br. 1420/1999 izmjenjuje se kako je navedeno u Prilogu II. ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. studenoga 2004.

Labels: 3
1
18
20